24. schôdza NR SR - 1.deň - B. popoludní - C. noc
Dátum: 2013-09-17
Poslanec: Mezenská, Helena (OĽANO)
Druh vystúpenia: Vystúpenie s faktickou poznámkou

87. Vážená pani predsedajúca, vážení prítomní poslanci, ja som mala pocit, že keď som sa v stredu pod istým emotívnym tlakom vyjadrila, tak že som povedala všetko. Ale zjavne všetko povedané nebolo, pretože minulotýždňový ďalší sled a zvrat udalostí, ako aj dnešný deň, kedy z môjho pohľadu bola zneuctená, pošliapaná demokracia, bol zneuctený a pošliapaný tento parlament, boli zneuctené zákony, musím povedať, že znova som sa utvrdila v tom, že požiadavka spojená s odvolaním premiéra a vlády bola správna. Aj dnešné vystúpenie premiéra ma usvedčilo v tom, a verím, že usvedčilo aj či už tu prítomných občanov, alebo občanov, ktorí to sledujú, že táto vláda nie je viac kompetentná, nie je dôveryhodná a nie je spôsobilá riadiť túto krajinu. Ako bolo povedané samotným poslancom pánom Lipšicom, bolo zjavne potvrdené, že táto vláda pod vedením Roberta Fica nezastupuje záujmy ľudí, ale zastupuje finančné záujmy finančných skupín a nadnárodných monopolov. Nijakým spôsobom to ani dnes pán premiér svojím prejavom, jeho obsahom, ani tým, čo potom urobil, že nerešpektoval a nevstúpil do riadnej, korektnej diskusie, tým všetkým to iba potvrdil. Táto vláda slúži finančným skupinám, táto vláda neslúži štátnym ani občianskym záujmom. Ak to chceme v merateľnom vyjadrení, a tých dôkazov bolo predložených naozaj niekoľko, z môjho pohľadu dostatok, ak teda číselne ide v prípade SPP a v prípade U. S. Steelu, ktorý bol zastretý v zákone o obnoviteľných zdrojoch, ide o 3 mld. eur. To je značný objem peňazí, ktorý, som presvedčená, že ak by s ním bolo transparentne a riadne v záujme obrany ekonomických záujmov občanov naložené, tak tieto peniaze by títo naši občania a verejnosť vedeli ďaleko prospešnejšie využiť. Ak som pristúpila k podpore návrhu na odvolanie premiéra a odvolanie vlády, urobila som tak preto, že som presvedčená, že Slovensko a ľudia v ňom si konečne zaslúžia vládu, ktorá bude pracovať pre verejné záujmy. Že Slovensko a ľudia v ňom si zaslúžia vládu, ktorá bude pracovať pre ich oprávnené požiadavky, pre ich oprávnené potreby, pre ktoré tu dosiaľ nebol dostatočný priestor ani čas. Ja som presvedčená o tom, že Slovensko si zaslúži vládu, ktorá sa bude zaoberať skutočnými a reálnymi potrebami ľudí. To, že nie sú rešpektované, potvrdilo všetko to, čo sa spustilo po mojom prejave. Nečakala som, že sa rôznymi mailami a telefónmi prihlási až toľko občanov, ktorí podporili to, čo som v stredu v parlamente povedala. Napriek všetkým falošným prísľubom od strany SMER a premiéra, ktorý tu dnes bol a zbabelo zutekal, napriek všakovakým grafom a číslam, prázdnym zdôvodneniam a výkladom, z ktorých sa, pán premiér, ale dnes nikto nenaje a ktoré sú smiešne a priehľadné, ukázalo sa, že vláda Roberta Fica nie je ďalej vierohodným, morálnym ani kompetentným zástupcom a reprezentantom verejných záujmov. Z môjho pohľadu, a stotožňuje sa v tom názore množstvo ďalších ľudí, táto vláda preto ani nemá morálne právo viesť ďalej našu krajinu. Áno, viem, pán premiér, ja verím, že nás aj dnes počúvate, aj vládni poslanci, ja viem, že ste dostali mandát, máte väčšinu a radi sa na to často odvolávate, spoliehate sa na to, ale som presvedčená, že ani tento mandát, ani získaná dôvera od občanov vás neoprávňuje túto dôveru zneužiť. Vás to neoprávňuje túto dôveru občanov zneužiť a ďalej zneužívať. Nepovedali a nevysvetlili ste, kto bude splácať miliardové záväzky. Do dnešného dňa ja som nedostala riadnu odpoveď ani na dnešnom hospodárskom výbore, kto bude splácať miliardové záväzky. Dnes, pán premiér, už nás nestačí učičíkavať iba lacným prísľubom o tom, že ceny plynu za vašej vlády sa nedvihnú. Tento argument už naozaj nezaberie. Hlavne po tom, keď som vás opakovane žiadala, aby ste mi vysvetlil, ako budú vysporiadané dvojmiliardové záväzky, ku ktorým došlo a ku kumulácii ktorých došlo počas aj vašej prvej vlády. Tento trend maximalizácie vyplácania dividend nad rozmer oprávneného zisku, ako som zistila, aj dnes pokračuje. Preto sa pýtam znova, pán premiér, nehovorte o tom, aké budú ceny počas vlády, ale hovorte o tom, kto tieto záväzky SPP o 5 rokov, o 10 rokov zaplatí. Kto zaplatí tieto záväzky? Znova to budú občania? Budú to občania, ktorí budú platiť za vaše chyby, keď vy už tu raz nebudete? Keď nebudete vládnuť vy, keď nebude vládnuť vaša strana? Zákon o obnoviteľných zdrojoch, ktorý má slúžiť na podporu nezávislosti ľudí na energetickom trhu, bol minulý týždeň znova nechutne zneuctený a zneužitý pre podporu lobistov. Napriek odhaleniu a výzve k jeho stiahnutiu bol znova vládnymi poslancami bez škrupúľ vo štvrtok schválený. Namiesto rozpravy, á, pardon, nápravy rozhodnutí pre štát zjavne nevýhodnej kúpy stratovej časti SPP, kde i teraz dochádza k ďalšiemu enormnému zadlžovaniu a tunelovaniu, prinášate do parlamentu grafy, tabuľky, výkriky, útoky, úteky. Ale kto je dnes už na ne zvedavý? Z čísel sa naozaj, pán premiér, ako ste to vy stále zdôrazňovali, dnes nikto nenaje. Vážená vláda, vážení vládni poslanci, nech dnes hovoríte čokoľvek, akokoľvek budete chcieť prekrývať a zastierať holú pravdu, vyhováraním sa na predošlú vládu a ich prešľapy, vašich tisíc slov a tisíc viet z vás vašu vinu nezmyje. A vaša vina je o to väčšia, že to, čo bolo predmetom vašej kritiky, vy sami robíte. SPP ešte viac zadlžujete cez mimoriadne dividendy a voličom, navyše svojich voličov vedome klamete. Vážení vládni poslanci, nezmyjete vašu vinu a pravdu ani násilím, ani takýmto, ako ste dnes ukázali, príkladným zneužívaním vašej moci. Teraz sa aj vy už vedome osobne podieľate na tunelovaní a vyciciavaní tohto štátu. Jedným dychom ľuďom sľubujete istoty, ale druhým im beriete všetky, všetky disponibilné zdroje, ktoré by tieto istoty ľuďom priniesli. Máte pravdu, pán premiér, hra sa skončila. Je čas stiahnuť masky, je koniec divadla. Dnes nám za toto divadlo už naozaj nik v uliciach tlieskať nebude, ani vaši voliči. Aj vaši voliči napriek tomu, že cenzurujete médiá, sa preberajú. Preberajú a pravda aj im bude prístupná, len čo sa namiesto jednostranných vašich výstupov dozvedia holú pravdu a predložia sa samé fakty o tom, ako to s riadením štátu a štátnych podnikov v skutočnosti je. Vážení vládni poslanci, dnes máte možnosť svoju vinu, nevedomie a skrývanie sa za tlačítko za kolektívnu vinu napraviť. Na každého postoji a na každého prístupe záleží a bude záležať. Každý bude za svoj postoj, a to, ako sa vec, ako k veci pristúpi, súdený. Niet viac úniku pred vlastným svedomím, aj keď sa dnes schovávate ako dáke krysy, pravde a spravodlivosti neutečiete. Ja sa viac na legitimizáciu zákerne zastretých stámiliónových obchodov na úkor šťastia našich ľudí dívať nebudem a urobím všetko pre to, aby ľudia o tom, aká je vaša skutočná tvár, boli informovaní. Dokým budem vládať. A urobím to aj dnešný deň, budem brániť právo ľudí na slušný a plnohodnotný život, pretože toto je naša výsostná úloha a povinnosť. Ďakujem. (Potlesk.)